UZNESENIE EURÓPSKEHO PARLAMENTU (EÚ) 2020/1903

zo 14. mája 2020

s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2018, oddiel X – Európska služba pre vonkajšiu činnosť

EURÓPSKY PARLAMENT,

— so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2018, oddiel X – Európska služba pre vonkajšiu činnosť,

— so zreteľom na článok 100 a prílohu V k rokovaciemu poriadku,

— so zreteľom na stanovisko Výboru pre zahraničné veci,

— so zreteľom na správu Výboru pre kontrolu rozpočtu (A9-0043/2020),

A. keďže účinnosť a efektívnosť riadiacich systémov a používanie zdrojov v ústrediach a delegáciách Únie sú kľúčovými riadiacimi zásadami pre plnenie cieľov zahraničnej politiky, odozvu na geopolitické výzvy a posilnenie úlohy Únie ako globálneho aktéra;

B. keďže v rámci Európskej služby pre vonkajšiu činnosť (ďalej len „ESVČ“) treba podporovať spoločnú kultúru riadenia posilňovaním európskeho charakteru a kolektívneho ducha diplomatického zboru;

C. keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;

1. ako všeobecnú pripomienku vyjadruje poľutovanie nad tým, že kapitola 10 (Administratíva) správy Dvora audítorov o účtovnej závierke inštitúcie za rozpočtový rok 2018 (ďalej len „správa Dvora audítorov) má pomerne obmedzený rozsah a závery, napriek skutočnosti, že okruh 5 (Administratíva) viacročného finančného rámca sa považuje za nízkorizikový;

2. domnieva sa, že audítorská činnosť vykonaná v rámci kapitoly 10 správy Dvora audítorov by sa mala lepšie vyvážiť medzi inštitúciami Únie a mala by ísť nad rámec požiadaviek týkajúcich sa súladu;

3. domnieva sa, že väčšia časť audítorskej činnosti by sa mala venovať operačným výdavkom alebo otázkam, ktoré majú veľký význam alebo sú pre ESVČ mimoriadne dôležité, ako sú napríklad strategická komunikačná kapacita a informačné technológie, napríklad kybernetická bezpečnosť, výkonnosť globálneho bezpečnostného balíka pre delegácie alebo finančné riadenie a administratívna podpora platformy na podporu misií civilnej spoločnej bezpečnostnej a obrannej politiky;

4. konštatuje tiež, že Dvor audítorov už druhý rok po sebe neuviedol v prípade ESVČ žiadne osobitné otázky;

5. s uznaním konštatuje, že Dvor audítorov už druhý rok po sebe nezistil významné úrovne chýb vo výročnej správe o činnosti a mechanizme správy a riadenia ESVČ;

6. konštatuje, že celkový rozpočet ESVČ na rok 2018 predstavoval 678,5 milióna EUR (t. j. zvýšenie o 2,8 % v porovnaní s rokom 2017) s mierou plnenia 99,9 % v prípade záväzkov a 84,8 % (trochu nižšie než 86,7 % v roku 2017) v prípade platieb na konci roka a s dodatočnými príspevkami Komisie na pokrytie administratívnych nákladov na zamestnancov Komisie vyslaných do delegácií Únie; berie na vedomie súčasné rozdelenie rozpočtu, a to 249,7 milióna EUR pre ústredie ESVČ a 428,8 milióna EUR pre delegácie;

7. konštatuje, že v roku 2018 bol tiež prijatý príspevok vo výške 58,5 milióna EUR z Európskeho rozvojového fondu a trustových fondov v porovnaní s 55 miliónmi EUR v roku 2017;

8. nabáda ESVČ, aby podľa možností zjednodušila súčasnú rozpočtovú nomenklatúru s cieľom umožniť jednoduchšiu a efektívnejšiu správu pre ESVČ prostredníctvom postupného zjednodušenia 35 rozpočtových riadkov, ktoré sa používajú na financovanie operácií útvarov Komisie v delegáciách, pri zohľadnení geografických a rôznych rozvojových nástrojov;

9. s uspokojením berie na vedomie zjednodušenie rozpočtového riadenia s celým financovaním spoločných režijných nákladov týkajúcich sa všetkých kancelárií delegácií v roku 2018 (prenájom, bezpečnosť, upratovanie a iné režijné náklady) vrátane delegácií Európskeho rozvojového fondu, z rozpočtových riadkov ESVČ už tretí rok po sebe; podporuje úsilie ESVČ o modernizáciu a zjednodušenie jej administratívy prostredníctvom projektu „Innovative 2019“, ktorý zahŕňa 20 skúmaných návrhov; žiada ESVČ, aby o návrhoch, ktoré sú predmetom preskúmania, poskytla informácie Výboru pre kontrolu rozpočtu;

10. konštatuje, že rozpočet ústredia predstavoval 249,7 milióna EUR, z čoho bolo 162,4 milióna EUR (t. j. 65,5 %) vynaložených na výplatu miezd a ďalších nárokov stálych i externých zamestnancov, 30,8 milióna EUR (t. j. 12 %) na budovy a súvisiace náklady a 34,9 milióna EUR (t. j. 14 %) na počítačové systémy, vybavenie a nábytok;

11. konštatuje, že rozpočet delegácií vo výške 428,8 milióna EUR zahŕňa sumu 118,4 milióna EUR (t. j. 27,6 %) určenú na platy stálych zamestnancov, 168 milióna EUR (39,2 %) na budovy a súvisiace náklady, 72,1 milióna EUR (16,8 %) na externých zamestnancov a externé služby, 27,6 milióna EUR (6,4 %) na ďalšie výdavky súvisiace so zamestnancami a 42,7 milióna EUR (10 %) na ostatné administratívne výdavky; konštatuje tiež, že od Komisie bolo prijatých 196,4 milióna EUR (v porovnaní so sumou 185,6 milióna EUR v roku 2016 a 204,7 milióna EUR v roku 2015) na administratívne náklady na zamestnancov Komisie vyslaných do delegácií Únie a že táto suma bola rozdelená medzi okruh V Komisie vo výške 47,2 milióna EUR, rozpočtové riadky na administratívne náklady operačných programov vo výške 93,2 milióna EUR a Európsky rozvojový fond a trustové fondy vo výške 58,5 milióna EUR (v porovnaní s 55 miliónmi EUR v roku 2017 a 45,4 milióna EUR v roku 2016);

12. berie na vedomie komplexnosť politiky v oblasti správy budov s ohľadom na poslanie ESVČ; zdôrazňuje, že ESVČ musí dostatočne vysvetliť svoju politiku v oblasti správy budov pri nákupe, prenájme alebo správe budov; vyzýva ESVČ, aby neustále venovala pozornosť svojej politike v oblasti správy budov, a najmä aby zabezpečila okamžité riešenie akýchkoľvek prípadov podozrenia z podvodu alebo korupcie, ktoré sa prípadne odhalia pri nákupe, prenájme alebo správe budov; vyzýva ESVČ, aby poskytla dostatočné vysvetlenie svojich postupov verejného obstarávania a nákladov na budovy v rámci postupu udeľovania absolutória;

13. zdôrazňuje, že dobrá spolupráca medzi Európskym parlamentom a ESVČ je nevyhnutná na riadenie a revíziu stavebných spisov; dôrazne nabáda ESVČ, aby predložila stavebné spisy na schválenie včas, aby sa poskytol čas na dôkladné preskúmanie a následné otázky; opakuje, že spisy predložené rozpočtovému orgánu len veľmi blízko ku kritickým termínom vytvárajú zbytočné časové obmedzenia a nútia ku schváleniu rozpočtovým orgánom bez možnosti predĺžiť obdobie preskúmania;

14. vyzýva ESVČ, aby sa v súvislosti s budúcimi absolutóriami zaviazala aj naďalej postupovať Výboru pre kontrolu rozpočtu pracovný dokument o politike ESVČ v oblasti nehnuteľností vrátane informácií vysvetľujúcich súvislosti a pokrytie nákladov na budovy; berie na vedomie vyčerpávajúce a podrobné informácie o politike ESVČ v oblasti nehnuteľností, ktoré sa poskytujú prostredníctvom písomných dotazníkov;

15. poznamenáva, že ESVČ presunula 30,8 milióna EUR, z ktorých bola najväčšia suma použitá na kúpu budovy vo Washingtone, pričom táto suma znížila konečný rozpočet ústredia na 239 miliónov EUR a zároveň zvýšila rozpočet delegácie o 10,7 milióna EUR;

16. poznamenáva, že Únia sa nachádza v čoraz náročnejšom medzinárodnom prostredí, v dôsledku čoho sa od Únie čoraz viac požaduje, aby zohrávala vedúcu úlohu na medzinárodnej scéne; zdôrazňuje ústrednú úlohu ESVČ pri vykonávaní zahraničnej politiky Únie pod vedením vysokého predstaviteľa/podpredsedu Komisie; konštatuje, že posilnenú úlohu ESVČ nesprevádza zodpovedajúce zvýšenie počtu zamestnancov; žiada, aby boli k dispozícii dostatočné ľudské zdroje, aby nebola ohrozená efektívnosť Únie ako globálneho aktéra;

17. konštatuje, že ESVČ plní zásadnú úlohu pri zabezpečovaní súdržnosti zahraničnej politiky Únie; zdôrazňuje tiež potrebu poskytnúť potrebné zdroje na úspešné vykonávanie účinnej spoločnej bezpečnostnej a obrannej politiky Únie;

18. uznáva, že oblasť činnosti ESVČ, v ktorej sa delegácie Únie vyvíjajú, je zložitá, keďže politické a sociálno-ekonomické podmienky sú často náročné, nestabilné a spojené s vysokými rizikami s potenciálnymi významnými dôsledkami pre rozpočet a náklady, najmä pokiaľ ide o bezpečnosť zamestnancov a infraštruktúr;

19. vyzýva ESVČ, aby vytvorila pracovné miesta pre miestnych zástupcov zodpovedných za podávanie správ o legislatívnej činnosti v krajinách strategického záujmu, najmä pristupujúcich krajinách a krajinách Východného partnerstva, aby Únia lepšie chápala situáciu susedných krajín a zbližovanie ich právnych poriadkov s acquis; vyzýva ESVČ, aby prijala opatrenia na vyriešenie problémov vedúcich k chybám zisteným vo verejnom obstarávaní a zabránila porušeniam príslušných pravidiel v budúcnosti;

20. poznamenáva, že pracovná skupina East StratCom v roku 2018 získala 1,1 milióna EUR na svoju prácu zameranú na riešenie problému dezinformácií zo strany Ruska; v roku 2019 tento rozpočet vzrástol na 3 milióny EUR; žiada o výrazné navýšenie tohto rozpočtu, aby Únia mohla úspešne čeliť informačnej vojne zo strany Ruska; požaduje viac informačných kampaní s cieľom lepšie vysvetliť politiky Únie v krajinách Východného partnerstva;

21. v tejto súvislosti berie na vedomie, že môže byť ťažšie spravovať štruktúru niektorých nákladov ESVČ, ako sú náklady na infraštruktúru, a to v dôsledku kolísania výmenného kurzu alebo miestnych špecifických trhových podmienok, čo sťažuje riadenie a plánovanie na úrovni delegácií;

22. poznamenáva, že v článku 60 nariadenia o rozpočtových pravidlách sa stanovujú nové ustanovenia týkajúce sa delegovania právomocí v oblasti plnenia rozpočtu na delegácie, a to možnosť zástupcov vedúcich delegácií konať v pozícii povoľujúcich úradníkov vymenovaných subdelegovaním a plniť operačný rozpočet Komisie s cieľom zabezpečiť kontinuitu činnosti;

23. v tejto súvislosti víta, že ESVČ zodpovedajúcim spôsobom upravila svoje vnútorné pravidlá, ale napriek tomu ju vyzýva, aby pozorne monitorovala situácie, v ktorých sa uplatňuje toto nové ustanovenie, a to najmä v malých delegáciách; vyzýva ESVČ, aby v rámci svojej stratégie vnútornej kontroly venovala osobitnú pozornosť súvisiacim potenciálnym rizikám prostredníctvom intenzívnejšej kontroly vzdialených operácií, pokiaľ ide o primeranosť finančných pracovných postupov, a/alebo poskytnutím zvýšenej dočasnej podpory so zodpovedajúcim ad hoc monitorovaním a podávaním správ za dané obdobia; pripomína, že norma vnútornej kontroly „Kontinuita činnosti“ bola niekoľko rokov jednou z najslabších zložiek systému vnútornej kontroly ESVČ, najmä v prípade delegácií;

24. za pozitívne kroky považuje vytvorenie nástroja na hodnotenie a riadenie rizika s registrami rizík pre ústredie a delegácie, ako aj prijatie nového rámca vnútornej kontroly; vyzýva však ESVČ, aby išla nad rámec informovanosti o rizikách zabezpečením účinného vykonávania a neustáleho preskúmavania zmierňovania rizika;

25. berie na vedomie mieru nezrovnalostí zistených pri overovaní ex ante záväzkov a platieb (209 chýb z 1041 respektíve 258 z 1841); vyjadruje poľutovanie nad opakujúcim sa charakterom zistených chýb, t. j. najmä nedostupnosťou podkladových dokumentov, keď sa finančné operácie predkladajú na účely finančného overovania ex ante; vyzýva ESVČ, aby aj naďalej poskytovala osobitnú podporu pri postupoch verejného obstarávania akejkoľvek hodnoty v delegáciách; víta zavedenie finančných pracovných postupov v ústredí do konca roku 2019, ktoré majú prispieť k všeobecnému zníženiu chybovosti;

26. víta zosúladenie metodiky ex post s metodikou Dvora audítorov v roku 2018, čo umožňuje určiť chybovosť podľa hlavných oblastí výdavkov, t. j. výdavkov na zamestnancov, infraštruktúru, bezpečnosť a IT/telekomunikácie a na základe náhodných stratifikovaných vzoriek operácií; domnieva sa, že tento pozitívny vývoj poskytne riadiacemu pracovníkovi a povoľujúcemu úradníkovi vymenovanému delegovaním lepší prehľad o operačných a celkových finančných sumách vystavených riziku na základe väčšieho a vyčerpávajúceho rozsahu finančných operácií; zdôrazňuje, že táto metodika poskytne objektívnejšie dôvody na vydanie osobitných akčných plánov so zmierňujúcimi opatreniami alebo možnými výhradami;

27. opätovne zdôrazňuje, že je dôležité poskytovať delegáciám podporu zameranú na výsledky vo všetkých oblastiach, najmä v oblasti podpory verejného obstarávania; domnieva sa, že by sa mali riadne oceniť skúsenosti, spolupráca a výsledky Regionálneho centra Európa, ktoré zahŕňa 27 delegácií, najmä vzhľadom na poskytovanú vyššiu mieru vierohodnosti, pričom by sa prípadne mali zvážiť iné rovnako účinné prostriedky;

28. vyzýva ESVČ, aby postupne posilňovala svoj reťazec vierohodnosti v súlade s novým súborom noriem vnútornej kontroly, pričom by mala klásť väčší dôraz na individuálnu spôsobilosť a zodpovednosť vzhľadom na ich úlohu pri vykonávaní kontrol (ako sa uvádza aj v dotazníku z roku 2018 o vykonávaní zásad vnútornej kontroly, konkrétne v oblasti kontroly technológií, ktorá je o niečo horšie hodnotená), a na riziko podvodu;

29. víta úsilie ESVČ o posilnenie zodpovednosti novo vymenovaných vedúcich delegácií, pokiaľ ide o správne finančné riadenie finančných prostriedkov Únie, ktoré patria do ich operačnej zodpovednosti spolu s ich politickým mandátom; domnieva sa, že sa to týka aj všetkých aktérov v rámci zahraničných vecí, ako sú osobitní splnomocnenci EÚ, osobitní vyslanci EÚ, vedúci vojenských operácií a vedúci civilných misií;

30. pripomína, že výhrada je základným prvkom reťazca zodpovednosti, a preto predstavuje preventívny nástroj transparentnosti pri budovaní reťazca vierohodnosti ESVČ, ktorý odráža pretrvávajúce výzvy alebo ostávajúce a vznikajúce nedostatky, s ktorými sa stretávajú vedúci delegácií;

31. poznamenáva, že odôvodnené výhrady vzniesli len dve delegácie, a to delegácia v Sýrii, ako v roku 2017, a delegácia pri Rade Európy v Štrasburgu za nesúlad vykonaných zmlúv s pravidlami verejného obstarávania; nabáda ESVČ, aby pokračovala v prebiehajúcom úplnom preskúmaní všetkých zmlúv s cieľom zabezpečiť súlad s rozpočtovými pravidlami;

32. konštatuje, že na konci roka 2018 predstavoval počet diplomatov členských štátov na celkovom počte administrátorov 33,76 %, čo zodpovedá takmer 33,8 % z roku 2014; berie na vedomie mierne výkyvy medzi rokmi 2014 – 2018: 32,83 % na konci roku 2017, 31,7 % na konci roku 2016, 32,9 % v roku 2015; vyzýva ESVČ, aby dodržiavala vzorec pre počet zamestnancov stanovený v rozhodnutí 2010/427/EÚ (1), konkrétne pomer jednej tretiny zamestnancov z členských štátov k dvom tretinám zamestnancov z inštitúcií Únie;

33. je naďalej znepokojený pretrvávajúcou nerovnováhou v personálnom zložení ESVČ z hľadiska štátnej príslušnosti; konštatuje, že na konci roka 2017 diplomati členských štátov predstavovali 32,83 % všetkých administrátorov ESVČ (t. j. 307 osôb), na konci roka 2016 bolo 31,7 % zamestnancov ESVČ z členských štátov v porovnaní s 32,9 % v roku 2015 a s 33,8 % v roku 2014;

34. zdôrazňuje, že ESVČ napriek opakovaným výzvam stále nespĺňa požiadavky na geografickú vyváženosť a je výrazne disproporčná, keďže vedúci delegácií sú z Belgicka (9), Nemecka (15), Francúzska (16), Talianska (21), Poľska (5), Českej republiky (2); poukazuje najmä na zvýšený počet vedúcich delegácií z Talianska za posledné dva roky;

35. vyzýva na zlepšenie geografickej vyváženosti v rámci ESVČ; opätovne zdôrazňuje, že je dôležité primerané a zmysluplné zastúpenie štátnych príslušníkov zo všetkých členských štátov; zdôrazňuje, že ESVČ musí zabezpečiť, aby boli všetky členské štáty primerane zastúpené, pričom sa zohľadní kompetentnosť a zásluhy kandidátov; nabáda preto ESVČ, aby pokračovala v interakcii s členskými štátmi s cieľom presadzovať svoje pozície v rámci národných diplomatických sietí;

36. vyzýva ESVČ, aby uplatňovala rodové rozpočtovanie vo všetkých verejných výdavkoch;

37. pripomína, že uplatňovanie hľadiska rodovej rovnosti je (re)organizácia, zlepšovanie, rozvoj a hodnotenie politických procesov tak, aby aktéri zapojení do tvorby politík začlenili hľadisko rodovej rovnosti do všetkých politík na všetkých úrovniach a vo všetkých fázach;

38. s uspokojením poznamenáva, že v celkovom počte obsadených pracovných miest sa takmer dosiahla rodová rovnováha, keďže ženy predstavujú 47,4 % zamestnancov; vyzýva však ESVČ, aby aj naďalej znižovala existujúcu kvalitatívnu nevyváženosť na všetkých úrovniach, funkciách a v rôznych kategóriách, najmä v pozíciách administrátorov, kde ženy v súčasnosti zastávajú 34,92 % pracovných pozícií; nabáda ESVČ, aby pokračovala v práci na súbore opatrení prijatých na podporu rodovej vyváženosti a zvýšenia rozmanitosti, ako je sieť pre ženy na nižších riadiacich pozíciách a špecializovaná odborná príprava žien v riadení a tých, ktoré sa usilujú o riadenie;

39. konštatuje, že rodová a geografická rovnováha by sa mala rešpektovať aj so zreteľom na osobitných zástupcov EÚ a poznamenáva, že v súčasnosti sú dvaja z ôsmich osobitných zástupcov EÚ ženy; domnieva sa tiež, že sa musia zohľadňovať etické normy, aby sa zabránilo možným konfliktom záujmov; podporuje ESVČ pri príprave usmernení v oblasti etiky, pričom zohľadňuje osobitosti práce v delegáciách;

40. zdôrazňuje rovnakú situáciu v celkovom rozdelení zamestnancov podľa rodu v riadiacich funkciách, pričom poukazuje na mierne zlepšenie v roku 2018 na úrovni 27,1 % v porovnaní s 24,5 % v roku 2017, čo predstavuje 71 žien, a to 60 z 211 v stredných riadiacich pozíciách (28,4 % v porovnaní s 26 % v roku 2017) a 11 z 51 vo vyšších riadiacich pozíciách (21,57 % v porovnaní s 18 % v roku 2017);

41. vyzýva na ďalšie úsilie o odstránenie tejto nevyváženosti; vyzýva ESVČ, aby aktualizovala svoju stratégiu pre rodovú rovnosť a rovnosť príležitostí s cieľom zahrnúť do nej konkrétne ciele týkajúce sa zastúpenia žien v riadiacich pozíciách; zdôrazňuje skutočnosť, že zlepšenie geografickej a rodovej rovnováhy v ESVČ by prispelo k zvýšeniu zodpovednosti Únie za vonkajšiu činnosť;

42. poznamenáva, že zo 135 pracovných miest vedúcich delegácií 34 zastávali ženy; vyjadruje poľutovanie aj nad nízkym percentom žien uchádzajúcich sa o riadiace funkcie v rámci každoročnej rotácie v delegáciách, ktorá je stále nízka len na úrovni 18 %; nabáda ESVČ, aby pokračovala v spolupráci s členskými štátmi s cieľom získať viac uchádzačiek;

43. konštatuje, že počet vyslaných národných expertov z členských štátov sa stabilizoval na 449 rovnako ako v roku 2017, pričom od roku 2011 sa pravidelne zvyšuje; konštatuje, že 87,31 % vyslaných národných expertov pracuje v ústredí ESVČ s odôvodnením, že zodpovedajú veľmi špecializovaným potrebám v rámci štruktúry ESVČ; vyzýva tiež ESVČ, aby venovala osobitnú pozornosť možnému problému konfliktu záujmov vo svojej náborovej politike pre vyslaných národných expertov;

44. pripomína význam lehôt na zváženie pre úradníkov, ktorí boli v minulosti zamestnaní v inštitúciách alebo agentúrach Únie, keďže neriešené situácie konfliktu záujmov by mohli ohroziť presadzovanie vysokých etických noriem v celej administratíve Únie; zdôrazňuje, že článok 16 služobného poriadku umožňuje inštitúciám a agentúram Únie vrátane ESVČ zamietnuť žiadosť bývalého úradníka o prijatie osobitného pracovného miesta, ak dané obmedzenia nepostačujú na ochranu oprávnených záujmov inštitúcií; obáva sa, že často nie je možné presadzovať podmienky stanovené pre pracovné činnosti po skončení verejnej služby; nabáda preto ESVČ a všetky ostatné agentúry a inštitúcie Únie, aby zvážili celú škálu nástrojov poskytnutých podľa článku 16 služobného poriadku, najmä ak sú informované o prechode do organizácie alebo spoločnosti, ktorá sa zaregistrovala v registri transparentnosti, s cieľom vylúčiť akékoľvek riziko, že by bývalí úradníci lobovali v inštitúciách Únie do dvoch rokov od ukončenia ich služobného pomeru; ďalej vyzýva všetky inštitúcie a agentúry Únie vrátane ESVČ, aby dôsledne uverejňovali svoje posúdenie každého prípadu, ako sa vyžaduje podľa článku 16 služobného poriadku;

45. domnieva sa, že je potrebné ďalej zhromažďovať skúsenosti pri presadzovaní článku 16 služobného poriadku a súvisiacich etických pravidiel vo všetkých inštitúciách Únie a dohľade nad nimi; víta záväzok predsedníčky Komisie Ursuly von der Leyenovej týkajúci sa etického orgánu Únie spoločného pre inštitúcie Únie;

46. konštatuje, že záujem o projekty spoločného využívania priestorov a ich počet sa postupne zvýšili z dôvodu ich nákladovej efektívnosti a synergií, a keďže poskytujú mechanizmus spätného získania celkových nákladov na spoločné využívanie priestorov;

47. víta rozšírenie spoločného využívania priestorov delegácií Únie s členskými štátmi podpísaním dvadsiatich dvoch nových dohôd o spoločnom využívaní priestorov v roku 2018, ktoré sa týkalo 65 delegácií a ktoré viedlo k celkovo 114 projektom spoločného využívania priestorov; berie na vedomie aj uzavretie dvoch dohôd na úrovni služieb s Úradom Európskej únie pre duševné vlastníctvo a s Generálnym riaditeľstvom Komisie pre civilnú ochranu a operácie humanitárnej pomoci a víta, že o ďalších dohodách o úrovni poskytovaných služieb sa rokuje s Európskou investičnou bankou, Európskou agentúrou pre pohraničnú a pobrežnú stráž a Agentúrou Európskej únie pre bezpečnosť letectva;

48. s uznaním konštatuje, že spoločné využívanie priestorov prinieslo nezanedbateľné nové zdroje príjmov pre ESVČ vo výške 52,1 milióna EUR, ktoré poskytujú manévrovací priestor na rozvoj jej politiky v oblasti kúpy nehnuteľností; konštatuje, že ESVČ vlastnila 34 kancelárskych budov v delegáciách a prenajímala si 143 budov;

49. žiada ESVČ, aby zabezpečila, že spoločné užívanie jej priestorov bude otvorené pre všetky inštitúcie a orgány Únie, ktoré o to majú záujem, ako napríklad Európsky parlament a Európska investičná banka, a to za rovnakých podmienok ako pre ESVČ; zdôrazňuje hospodársky prínos spoločného užívania priestorov znížením nákladov na údržbu a prevádzku, ako aj na bezpečnosť; ďalej opakuje, že ESVČ má zabezpečiť, aby náklady na prenájom alebo kúpu nehnuteľností pre jej delegácie rešpektovali cenové rozpätie, ktoré musia dodržiavať zastúpenia členských štátov; zdôrazňuje, že ESVČ má do svojich výpočtov zahrnúť primerané odhady nákladov na bezpečnosť s cieľom predísť žiadosti o dodatočné financovanie v neskorších fázach;

50. víta pokrok dosiahnutý pri znižovaní počtu delegácií presahujúcich rámec maximálneho priestoru 35 m2 na osobu v nadväznosti na odporúčanie Dvora audítorov s cieľom čo najlepšie využiť priestory ESVČ a vyhnúť sa zbytočným výdavkom;

51. podporuje stály ročný mechanizmus preskúmania ako účinný nástroj riadenia pracovnej sily s cieľom lepšie stanoviť priority a zabezpečiť pravidelné prispôsobovanie ľudských zdrojov ESVČ v sieti delegácií meniacim sa geopolitickým prioritám a veľkosti portfólií projektov (napr. prípravy na otvorenie delegácie v Spojenom kráľovstve, zatvorenie delegácie na Šalamúnových ostrovoch, rozšírenie delegácie v Paname a otvorenie delegácie v Mongolsku); berie na vedomie ako prvý výsledok tejto racionalizácie stavu ľudských zdrojov v roku 2018, že medzi delegáciami bolo presunutých osem pracovných miest;

52. opäť zdôrazňuje, že Únia urobila krok smerom k spravodlivému odmeňovaniu pre všetkých v rámci svojich inštitúcií; zdôrazňuje, že ESVČ by mala pre svojich stážistov v ústredí a delegáciách zabezpečiť dôstojné odmeňovanie vo všetkých typoch stáží (modrá kniha, Bruggy a iné); víta zavedenie platených stáží v delegáciách a ukončenie ponuky neplatených stáží na odporúčanie európskej ombudsmanky; poznamenáva, že počet stážistov v delegáciách sa viac než štvornásobne zvýšil, a to z 26 v roku 2017 na 109 v roku 2018; vyjadruje však poľutovanie nad tým, že z celkového počtu 404 stáží, ktoré ESVČ poskytla v roku 2018, bolo 126 neplatených, keďže boli súčasťou povinnej odbornej prípravy študentov; opakuje, že ESVČ má všetkým stážistom v ESVČ zaručiť primeraný finančný príspevok s cieľom zabrániť posilňovaniu diskriminácie z hospodárskych dôvodov;

53. považuje za užitočné zlepšiť nástroje na riadenie pracovného zaťaženia spolu s akčným plánom na pritiahnutie a udržanie si ľudí s prihliadnutím na rôzne profesionálne potreby, skúsenosti a štátnu príslušnosť; víta správu o ľudských zdrojoch a vyzýva ESVČ, aby jasne uviedla svoje inštitucionálne potreby (alebo nové požadované odborné znalosti) a označila riziká súvisiace s pracovnou silou na úrovni inštitúcie, ktoré by mohli brániť plneniu cieľov politík zo strany ESVČ; podporuje opatrenia ESVČ prijaté na riešenie rastúceho pracovného zaťaženia z dôvodu zníženia počtu zamestnancov;

54. so znepokojením berie na vedomie 135 prípadov mediácie riešených v delegáciách a v ústredí v roku 2018, ktoré sa týkali buď nevyriešených sporov týkajúcich sa práv a povinností, alebo rôznych druhov konfliktov pri práci vrátane údajného psychického a sexuálneho obťažovania; vyzýva ESVČ, najmä mediačnú službu, ktorá teraz priamo podlieha generálnemu sekretariátu, aby pri riadení zdrojov pokračovala v riešení tejto otázky ako najvyššej priority; zdôrazňuje, že je dôležité rozvíjať kultúru nulovej tolerancie voči obťažovaniu a riadne sledovať vývoj nahlásených prípadov; víta iniciatívu týkajúcu sa informovanosti o boji proti obťažovaniu, ktorú v roku 2018 zaviedol generálny tajomník ESVČ s cieľom poskytnúť viac informácií o politike ESVČ proti obťažovaniu;

55. v tejto súvislosti tiež vyzýva ESVČ, aby rozšírila sieť dôverných poradcov, ktorí sú teraz zastúpení šiestimi osobami, najmä v sieti delegácií tým, že prípadne zvýši počet vyškolených dobrovoľných poradcov v delegáciách; nabáda ESVČ, aby podporovala sociálny dialóg bez ohľadu na pôvod zamestnancov a ich rôzne postavenie;

56. poznamenáva, že ESVČ po tom, ako aktualizovala svoje administratívnu dohodu s Európskym úradom pre boj proti podvodom a posilnila svoju spoluprácu v otázkach súvisiacich s podvodmi s generálnymi riaditeľstvami pôsobiacimi v oblasti vonkajších vzťahov, ako je Generálne riaditeľstvo pre nástroje zahraničnej politiky (GR FPI), Generálne riaditeľstvo pre európsku susedskú politiku a rokovania o rozšírení (GR NEAR) a Generálne riaditeľstvo pre medzinárodnú spoluprácu a rozvoj (GR DEVCO) v roku 2017, pokračovala vo svojom úsilí o spresnenie svojej stratégie boja proti podvodom; zdôrazňuje, že by mala pokračovať v spolupráci s Európskym úradom pre boj proti podvodom a Komisiou (generálne riaditeľstvá pôsobiace v oblasti vonkajších záležitostí, ako sú GR FPI, GR NEAR a GR DEVCO); s uznaním berie na vedomie zvyšovanie informovanosti vedúcich delegácií na základe dohody s GR DEVCO a GR NEAR o predchádzaní podvodom a podávaní správ prostredníctvom svojej zásady vnútornej kontroly „Predchádzanie podvodom“; víta skutočnosť, že ESVČ je členom siete pre boj proti podvodom a ich odhaľovanie, ktorej predsedá Európsky úrad pre boj proti podvodom (ďalej len „OLAF“);

57. vyzýva ESVČ, aby vo svojej výročnej správe o činnosti uvádzala počet prípadov postúpených OLAFu a prebiehajúce vyšetrovania, ktoré vedie OLAF a týkajú sa možného konfliktu záujmov v ESVČ;

58. konštatuje, že v roku 2018 bol zaznamenaný jeden prípad, keď externá osoba údajne oznámila nekalú činnosť zamestnanca Komisie v delegácii Únie; žiada ESVČ, aby Európskemu parlamentu poskytla informácie o politike a postupoch, ktoré zaviedla, najmä v delegáciách, keď čelí prípadu oznamovania nekalej činnosti;

59. podporuje úsilie ESVČ o zlepšenie transparentnosti podporou a zlepšením elektronického registra ESVČ, prostredníctvom ktorého môžu občania požiadať o prístup k dokumentom; s uspokojením konštatuje, že občania používajú elektronický register ESVČ v porovnaní s rokom 2017 častejšie; žiada ESVČ, aby zabezpečila rýchlu reakciu na žiadosti občanov;

60. víta skutočnosť, že v roku 2020 nadobudli účinnosť tri spoločné rozhodnutia o podmienkach zamestnávania, o fonde zdravotného poistenia a o dôchodkovom fonde pre miestnych zamestnancov, ktorými sa zavádza nový rámec pravidiel pre miestnych zamestnancov v delegáciách s cieľom modernizovať a zlepšiť systémy sociálneho zabezpečenia; víta prvý spoločný prieskum zamestnancov ESVČ a Komisie v delegáciách v roku 2018; podporuje začatie interného auditu náboru a riadenia miestnych zamestnancov s cieľom napraviť určité nedostatky, ktoré Dvor audítorov zistil v postupoch prijímania miestnych zamestnancov v delegáciách (t. j. nedostatočná transparentnosť, pokiaľ ide o určité kroky postupu);

61. berie na vedomie audit Útvaru pre vnútorný audit týkajúci sa koordinácie EK-ESVČ a s uspokojením berie na vedomie záver z auditu, že koordinačné činnosti medzi útvarmi Komisie (GR DEVCO, GR NEAR a GR FPI) a ESVČ sú celkovo účinné a efektívne; konštatuje však, že treba stanoviť nefragmentovaný pohľad na celkovú vonkajšiu pomoc Únie pre určitú krajinu a posilniť v spolupráci s GR DEVCO a GR NEAR hodnotenie a riadenie rizika s cieľom vypracovať spoločný pohľad na neistotu a stratégie na zmiernenie rizika;

62. upozorňuje na zistenia a odporúčania osobitnej správy Dvora audítorov č. 15/2018 „Posilnenie kapacity vnútorných bezpečnostných síl v Nigeri a Mali: dosiahol sa len obmedzený a pomalý pokrok“; vyzýva ESVČ, aby i) prijala opatrenia na zlepšenie operačnej efektívnosti misií tým, že poskytne primerané praktické usmernenia a dostatočnú podporu, ii) zlepšila mieru obsadenosti pracovných miest v misiách, iii) stanovila mandáty a rozpočty zodpovedajúce operáciám a vypracovala spoločnú komplexnú stratégiu ukončenia pôsobenia, ktorá jasne vymedzí úlohy a zodpovednosti pri ukončení misií spoločnej bezpečnostnej a obrannej politiky, iv) rozšírila zameranie na aspekty udržateľnosti a v) zlepšila ukazovatele výkonnosti a posúdenia vplyvu ESVČ s cieľom primerane monitorovať a hodnotiť plnenie úloh;

63. podporuje posilnenie prepojenia medzi tvorbou politiky, verejnou diplomaciou a strategickou komunikáciou; v tejto súvislosti poznamenáva, že v roku 2018 boli ESVČ pridelené 3 milióny EUR (v porovnaní s 1,1 milióna EUR v roku 2017) na konsolidáciu jej opatrenia Strategická komunikácia Plus s cieľom bojovať proti dezinformáciám a hybridným hrozbám, vyvíjať odolnosť voči zahraničným zásahom a zároveň rozvíjať obchodné spravodajské služby;

64. zdôrazňuje potrebu bojovať proti propagande a odhaľovať dezinformácie a škodlivý zahraničný vplyv; zdôrazňuje význam pracovnej skupiny ESVČ pre strategickú komunikáciu a vyzýva, aby sa jej poskytli potrebné finančné a personálne zdroje;

65. víta vytvorenie systému včasného varovania, ktorý bol vytvorený medzi inštitúciami Únie a členskými štátmi s cieľom uľahčiť výmenu najlepších postupov týkajúcich sa dezinformačných kampaní a koordinovať reakcie založené na informáciách z otvorených zdrojov, ktoré poskytujú akademická obec, overovatelia faktov, online platformy a medzinárodní partneri; nabáda ESVČ, aby vypracovala dlhodobú víziu systému rýchleho varovania a podporila koordináciu s členskými štátmi a ďalšími kľúčovými partnermi; ďalej nabáda ESVČ, aby podporovala internetovú stránku EUvsDisinfo.eu, ktorá obsahuje viac ako 5 000 prípadov dezinformovania, ale v roku 2018 vygenerovala len 1,2 milióna zobrazení;

66. podporuje úsilie ESVČ o posilnenie celého radu fyzických a IT otázok týkajúcich sa bezpečnosti zamestnancov a budov, nákupu nových bezpečnostných zariadení, ako aj odbornej prípravy regionálnych bezpečnostných úradníkov na účely ochrany bezpečnostných záujmov ESVČ a poskytnutia ďalšieho bezpečnostného know-how vykonávaním formálnej politiky riadenia bezpečnostných rizík a politiky týkajúcej sa otázky kybernetickej bezpečnosti; víta najmä zavedenie programu zvyšovania informovanosti o bezpečnosti s cieľom znížiť riziká v ústredí na základe prieskumu zamestnancov v roku 2018 a systému riadenia bezpečnostných rizík v delegáciách, aby sa štandardizovalo podávanie správ o miestnych bezpečnostných hrozbách vrátane rizík týkajúcich sa bezpečnosti a ochrany zdravia; nabáda ESVČ, aby pokračovala v skutočnej politike digitalizácie svojich služieb;

67. víta prvú následnú správu k uzneseniu o absolutóriu ESVČ za rozpočtový rok 2017, ktorú prijala väčšina poslancov, a záväzok ESVČ riešiť hlavné odporúčania a pripomienky vznesené počas postupu udeľovania absolutória s cieľom ďalej zlepšiť riadenie finančných prostriedkov Únie;

68. žiada ESVČ, aby v súlade s článkom 266 nariadenia o rozpočtových pravidlách poskytla nadväzujúcu správu za rozpočtový rok 2018;

69. víta nové iniciatívy na zlepšenie komunikácie v súvislosti s občanmi Únie, pokiaľ ide o význam verejnej diplomacie a strategickej komunikácie ako neoddeliteľného aspektu vonkajších vzťahov Únie; nabáda ESVČ, aby investovala do digitálnych komunikácií prostredníctvom sociálnych médií a svojich webových sídiel; oceňuje, že ESVČ začína zapájať osoby a subjekty dôležité pre verejnú mienku do vykonávania celoeurópskych kampaní zameraných na informovanie verejnosti; ďalej nabáda na využívanie bezplatných platforiem sociálnych sietí s otvoreným zdrojovým kódom a vlastným hostingom, ktoré kladú osobitný dôraz na ochranu údajov používateľov;

70. vyjadruje poľutovanie nad tým, že ESVČ zatiaľ nemá systém environmentálneho riadenia; konštatuje, že sa vynaložilo úsilie na podporu využívania videokonferencií; žiada však ESVČ, aby zaviedla konkrétny akčný plán na zníženie svojej environmentálnej stopy v ústredí a delegáciách;

71. víta krátkodobý program dočasného vyslania pracovníkov medzi ESVČ a Európskym parlamentom; zdôrazňuje jeho úlohu pri posilňovaní vzájomného porozumenia štruktúr a pracovných metód obidvoch inštitúcií, a tým aj pri zlepšovaní spolupráce medzi týmito inštitúciami; nabáda ESVČ, aby aktívnejšie podporovala tento program medzi svojimi zamestnancami s cieľom zvýšiť počet účastníkov; ďalej odporúča rozšíriť diplomatický program výmen a vysielania pracovníkov medzi ESVČ a diplomatickými službami členských štátov, ktorého cieľom je prispieť k rozvoju spoločnej diplomatickej kultúry;

72. zdôrazňuje rastúci význam politiky EÚ pre arktickú oblasť a potrebu posilniť dôveryhodnosť Únie v očiach jej partnerov zabezpečením stability postu veľvyslanca EÚ pre arktickú oblasť.

(1) Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (ESVČ) (Ú. v. EÚ L 201, 3.8.2010, s. 30).